b'\n_START_ARTICLE_\nCueva de los Verdes\n_START_PARAGRAPH_\nCueva de los Verdes (\xc5\xa1pansko za\xc2\xa0\xc2\xbbJama Zelenih\xc2\xab, poimenovana po dru\xc5\xbeini Verdes, v lasti katerih je bila v preteklosti) je lavina cev in turisti\xc4\x8dna znamenitost na otoku Lanzarote na Kanarskih otokih (\xc5\xa0panija). Le\xc5\xbei v zavarovanem obmo\xc4\x8dju Monumento Natural del Malpa\xc3\xads de La Corona._NEWLINE_Jamo so pred okoli 3.000 leti ustvarili tokovi lave iz bli\xc5\xbenjega ognjenika Monte Corona, ki so tekli \xc4\x8dez Malpa\xc3\xads de la Corona proti morju. Ob ohlajanju, preden je lava odtekla, je na tokovih nastala trdna skorja, ki je ostala kot vr\xc5\xa1ni del strehe jame. Na okoli 20 mestih se je streha jame podrla in oblikovala votlino, krajevno imenovano jameo. Jame se raztezajo okrog 6 kilometrov nad ravnino morja in \xc5\xa1e 1,5 kilometra pod morje (Tunnel de la Atlantida)._NEWLINE_Ena od votlin (jameo) oblikuje vhod v jamo Cueva de los Verdes. Dva kilometra jamskega sistema, ki sta bila v 1960. letih urejena za turiste, osvetljujejo barvne lu\xc4\x8di._NEWLINE_Jama je znana tudi po koncertni dvorani, ki le\xc5\xbei blizu vhoda in izhoda iz jame. Koncertna dvorana ima 15 do 20 vrst s 26 sede\xc5\xbei v vsaki vrsti in lahko sprejme do 500 ljudi._NEWLINE_V preteklih stoletjih so se prebivalci otoka Lanzarote v jami skrivali pred pirati in lovci na su\xc5\xbenje.'